મારી પહેલી ગર્લફ્રેન્ડનું નામ રિયા છે. રિયા પણ પૈસાદાર ફેમિલીની છે. બ્યુટી પાર્લરમાં એનું સારું એવું ઇન્વેસ્ટમેન્ટ છે, એટલે ઠીકઠીક સ્માર્ટ અને ટ્રેન્ડી દેખાય છે. પણ એ મોબાઈલ એડીકટ છે. એને કોઈપણ સમયે ફોન કરો તો એ એન્ગેજ જ આવે, હવે તમે જ કહો કે એની સાથે એન્ગેજ કરાય કે ન કરાય? બીજું કે અમે સાથે બેઠા હોઈએ તો પણ એનું ધ્યાન એનાં ફોટાને કેટલાં લાઈક આવ્યા એની તરફ જ હોય છે, એમાંય જો હું પહેલા લાઈક ન કરું તો એ મોઢું ચડાવીને ફરે છે. એટલે મારે નોટીફીકેશન અલર્ટ ઓન રાખવું પડે છે, એટલે સુધી કે રિયાના રાતે ત્રણ વાગે પોસ્ટ કરેલા ફોટા ત્રણને એક મિનિટે લાઈક કરતો હોઉં છું. બાઈક પર જતો હોઉં ને એલર્ટ આવે તો બાઈક સાઈડમાં કરવા જેટલો ટાઈમ બગાડું તો મારું આવી બને છે. એનાં ફોટાં લાઈક કરવા માટે મારે ફોન ચોવીસ કલાક છાતીએ વળગાડીને ફરવો પડે છે, પણ એમાં મારા ફેમિલીમાં બધા એમ સમજવા લાગ્યા છે કે હું મોબાઈલ એડીકટ છું, યુ નો !